b'\n_START_ARTICLE_\nSu\xc5\xa1i\n_START_PARAGRAPH_\nSu\xc5\xa1i (\xe3\x81\x99\xe3\x81\x97, \xe5\xaf\xbf\xe5\x8f\xb8, \xe9\xae\xa8) je japonska jed na osnovi kuhanega kisanega ri\xc5\xbea (\xe9\xae\xa8\xe9\xa3\xaf su\xc5\xa1i-me\xc5\xa1i), kateremu so dodane druge sestavine (\xe3\x83\x8d\xe3\x82\xbf, neta) \xe2\x80\x93 morski sade\xc5\xbei, zelenjava in v\xc4\x8dasih tropsko sadje. Sestavine in oblike jedi so zelo raznolike, tako da je vsem su\xc5\xa1ijem skupen le ri\xc5\xbe (tudi pod nazivi \xe3\x81\x97\xe3\x82\x83\xe3\x82\x8a \xc5\xa1ari ali \xe9\x85\xa2\xe9\xa3\xaf sume\xc5\xa1i)._NEWLINE_Ri\xc5\xbe je lahko olu\xc5\xa1\xc4\x8den ali neolu\xc5\xa1\xc4\x8den. Obi\xc4\x8dajna sestavina so rezine surovih rib, morskih mehku\xc5\xbecev ali rakov, nekatere pogoste variante pa namesto tega vsebujejo kuhane sestavine ali so brezmesne. Znana sestavina so tudi stisnjeni in posu\xc5\xa1eni listi iz rde\xc4\x8dih alg, imenovani nori (\xe6\xb5\xb7\xe8\x8b\x94), ki se uporabljajo za ovijanje ostalih sestavin. Priloge obi\xc4\x8dajno vklju\xc4\x8dujejo vlo\xc5\xbeen mlad ingver (\xe3\x82\xac\xe3\x83\xaa gari), vasabi (japonski hren) in sojino omako. Podobna jed je sa\xc5\xa1imi iz surovih ko\xc5\xa1\xc4\x8dkov rib, narezanih in postre\xc5\xbeenih brez ri\xc5\xbea._NEWLINE_Nekateri tipi su\xc5\xa1ija, priljubljeni v japonskih restavracijah na Zahodu, so na Japonskem prakti\xc4\x8dno neznani (in obratno). Med njimi je denimo uramaki, variacija tradicionalnega tipa maki (\xe5\xb7\xbb\xe3\x81\x8d\xe5\xaf\xbf\xe5\x8f\xb8,\xc2\xa0\xc2\xbbzavit su\xc5\xa1i\xc2\xab) z norijem v notranjosti, kar je bolj pov\xc5\xa1e\xc4\x8di okusu zahodnjakov zaradi nenavadne teksture alg.'